**GOVOR DIREKTORA ŠKOLE, MR VESKA GAGOVIĆA**

Uvaženi gosti, cijenjene kolege, dragi učenici,

Imam posebnu čast  i zadovoljstvo da Vas sve srdačno pozdravim povodom obilježavanja važnog Jubileja naše obrazovne institucije.

Ove školske godine navršava se 40 godina postojanja i rada naše škole.

Svoju obrazovno – vaspitnu misiju škola je počela 21. septembra 1976. godine. Osnovana je kao medij za međusobno praćenje i realizovanje svih vidova nastave savremene evropske škole.

Osnovna škola “Sutjeska” za ovih 40 godina postojanja dala je ogroman doprinos u vršenju svoje prosvjetne i kulturne misije, ne samo u lokalnoj zajednici, nego u gradu i državi Crnoj Gori.

U njenom ljetopisu ostale su,  i ostajaće dragocjene poruke i bogata pedagoška iskustva,  budućim generacijama nastavnika i učenika.

Samo ono što je dobro, prihvaćeno je u ovoj školi kao tradicija. Iz njenih klupa stasali su mnogi  uvaženi naučnici, javni i kulturni radnici.

Nastava je najvitalniji segment rada u školi, realizuje se redovnom, dopunskom i dodatnom nastavom. Uporedo sa redovnom nastavom svoje kreativne sposobnosti, različite interese, učenici iskazuju kroz vannastavne aktivnosti.

Rezultati svih ovih vidova nastave su ogromni uspjesi naših učenika na školskim, opštinskim, državnim i međunarodnim takmičenjima u znanju, stvaralaštvu i sportu. Svakako,  najveće zasluge za sve te uspjehe, imaju  nastavnici škole.

Svi članovi kolektiva uvijek su bili spremni da prvi prihvate sve nove izazove i sa entuzijazmom i optimizmom podnesu teret svih predhodnih promjena i reformi u obrazovanju.

Rezultat toga je, da je škola prednjačila u svim društvenim preobražajima, i izrasla u savremenu, “novu školu, školu po mjeri djeteta”, ,, školu XXI vijeka”.

Sve prosvjetne inspekcije i nadzorne službe, koje su obilazile školu, dale su organizaciji rada i nastavnicima najveće ocjene.

Za ostvarne izuzetne rezultate u oblasti obrazovanja i vaspitanja , škola je 2006. godine, dobila  nagradu “OKTOIH”, najveće državno priznanje.

Naravno svi ovi rezultati i uspjesi, ne bi bili mogući da škola nema  pomoć,  razumijevanje i dobru saradnju, Ministarstva prosvjete i ministra Predraga Boškovića, lokalne zajednice i roditelja.

Sasvim je sigurno da se u budućnosti otvaraju nove mogućnosti za nove uspjehe, kao i nove oblike saradnje. Na nama je da ih iskoristimo, na opšte dobro i dobro naših učenika.

Zahvaljujem Vam se na prisustvu i podršci našoj školi. I čestitam, svima nama Jubilej škole.